โปรดฟังอีกครั้ง! รัฐบาลยังไม่ขึ้น VAT เป็น 8%
โปรดฟังอีกครั้ง! รัฐบาลยังไม่ขึ้น VAT เป็น 8%
10 มี.ค. 2560

พล.ท. สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า กรณีที่สื่อมวลชนหลายสำนักนำเสนอข่าวว่า นายกรัฐมนตรีมีนโยบายให้ปรับขึ้นภาษีมูลค่าเพิ่ม VAT  อีก 1% จากระดับปัจจุบันที่ 7% เพื่อเพิ่มรายได้รัฐ ในช่วงที่กล่าวปราศรัยระหว่างลงพื้นที่ จ.ปราจีนบุรี
ทั้งนี้เรื่องดังกล่าวอาจเป็นความเข้าใจที่คลาดเคลื่อน เพราะนายกรัฐมนตรีแค่ต้องการชี้ให้เห็นว่า เมื่อประชาชนเสนอข้อเรียกร้องขอความช่วยเหลือมายังรัฐบาลหลายเรื่อง แต่รายได้หลักของรัฐบาลมาจากการเก็บภาษีแต่เพียงอย่างเดียว
ดังนั้นหากประชาชนต้องการให้รัฐบาลช่วยเหลือ หรือได้รับเงินจากภาครัฐ ประชาชนก็ต้องรู้จักเสียสละด้วย โดยได้ยกตัวอย่างว่า หากประชาชนจ่ายภาษี VAT เพิ่มขึ้นอีกร้อยละ 1 ก็จะทำให้รัฐมีรายได้เพิ่มขึ้นอีกกว่า 100,000 ล้านบาท
อย่างไรก็ตาม ยืนยันว่านายกรัฐมนตรี ไม่มีนโยบายปรับขึ้นภาษี  ดังกล่าวแต่อย่างใด เพราะไม่มีรัฐบาลไหนที่จะออกนโยบายซ้ำเติมประชาชนในขณะที่ทุกคนเดือดร้อนเนื่องจากเศรษฐกิจโลกตกต่ำ จึงอยากให้สื่อมวลชนสร้างความเข้าใจที่ถูกต้องแก่สังคม และหวังว่าคงไม่มีใครหยิบฉวยโอกาสนี้สร้างข่าวโจมตีว่ารัฐบาลถังแตก เพื่อลดความน่าเชื่อถือ ซึ่งไม่เป็นผลดีต่อใครทั้งสิ้น